Anne Grete Holmsgaard (SF), 2002-12-10:
Jeg vil gerne sige til ministeren, at jeg er glad for, at han beklagede forløbet omkring det manglende udspil til en klimaplan.
Så vil jeg også sige, at jeg synes, det er fint, at ministeren har accepteret at indkalde til drøftelser om salg
af elforsyningsselskaber; hvordan den sag skal håndteres.
Det handler både om elforsyning og varmeforsyning, det kan vi jo bl.a. se af den sag, der kører i Herning.
Vi kan også se, at i øjeblikket går elselskaberne så meget efter deres egen indtjening, at de presser varmemarkedet fuldstændig urimeligt, og det er jo noget, der har meget større konsekvenser for en almindelig familie end elregningen.
Elregningen for en almindelig familie er typisk 7.000-8.000 kr., mens varmeregningen afhænger lidt af, hvor man bor.
Hvis man bor i Aalborg, er den vel nede under 10.000 kr., men hvis man bor andre steder, kan den være helt op til 20.000 kr. om året., så det har virkelig stor betydning, at vi får stoppet denne trafik med, at varmeafgifterne kan presses op.
Nu er det jo rent faktisk lovforslag nr. L 58, vi har til behandling her, så jeg vil godt vende tilbage til det.
Jeg er glad for, at det ser ud til, at ministeren fortsat er indstillet på, at der skal bygges yderligere havmøller.
Jeg går ud fra, at ministeren mener havmølleparker, men jeg vil godt have at vide: Tror ministeren, at det kan lade sig gøre til en pris, der ligger under det loft på 36 øre pr. kWh, som vi er enige om og har fastsat i aftalen af 19. juni 2002?
Af den havmøllerapport, der udkom for godt og vel en måned siden, og som ministeriet selv har ansvaret for, fremgår det, at hvis man tager det mest nærliggende scenario, nemlig møller, der er en halv gang så store som dem, der er opført på Horns Rev - altså 3-megawatt-møller, som vi endnu ikke har nogen erfaring med at opstille, i stedet for 2-megawatt-møller - og hvis man tager de almindelige usikkerheder i betragtning og f.eks. siger, at det opføres på Horns Rev, så får man en gevinst af, at man ikke skal lægge et helt nyt forsyningskabel ud; man får gevinst af hele den knowhow, man har, men der vil selvfølgelig også være en risikopræmie.
Der ender man så på en pris, der hedder 37 øre pr. kWh, altså i overkanten af det, vi har aftalt som loft.
Nu er det klart, at rapporten selvfølgelig siger, at der er forbundet store usikkerheder med det her, det er klart.
Dvs. at det i teorien kunne blive billigere, men det kunne også blive dyrere.
Så jeg vil da gerne høre, om ministeren for alvor tror på, at man med nye havmølleparker - og jeg taler ikke om nye havmølleparker i 2007, men i 2003, og som påbegyndes eller er i udbud i 2003 - kan forvente en pris, der afviger meget fra de 36 øre pr. kWh. Vi er med på, at det her skal gå i udbud.
Vi har hele tiden sagt, at vi ikke mener, man skal betale en overpris, hverken dengang prisen blev betalt over statsbudgettet, eller nu, hvor den betales af elforbrugerne.
Det er vi ikke interesseret i.
Men det er selvfølgelig det glade vanvid, hvis man presser prisen så hårdt, at der i realiteternes verden ikke vil blive bygget nogen kapacitet, sådan at man må ud med et nyt udbud og dermed jo i hvert tilfælde spilder 1 år. Så jeg vil gerne have at vide, hvad ministeren selv tror på, det ligger inden for?
Hvilket spænd tror ministeren selv på, at man kan realisere havmølleparker til?